**Grundejerforeningen Store Klaus**

**Årsberetning 2013**

**De primære opgaver har vi fordelt** således:

* Kasserer: Vagn, nr. 67
* Sekretær: Niels, nr. 77
* Formand: Annemarie, nr. 52

**Antal møder**: vi har afholdt 4 møder.

**Kontingent**: Alle har betalt. Vagn måtte have en lille ”rykker-runde”, men det var der ingen problemer i. Jeg vil opfordre alle til at få betalt deres kontingent til tiden.

Kontingentet er på 800 kr. årligt.

**Udtynding af skoven ved Jernalderlandsbyen.**

Vi drøftede dette på sidste generalforsamling. På det tidspunkt havde vi haft fat i kommunen, men de var ikke rykket ud. Jeg tog fat i dem igen og fik kontakt med en forstkandidat, der fortalte, at de ville prioritere rydningen af skoven.

Når de tynder ud på den måde, er det for at give lys og luft til de hovedtræer, de har udvalgt. Deres kroner skal vokse sig store og bliver derved mere modstandsdygtige over for både sygdomme og storme.

Jeg synes, de tog hårdt fat og mit hjerte for fuglene havde det ikke så godt, da de kom lige midt i yngletiden, men det gav lys ind i stuerne og de fik da også ryddet pænt op efter et stykke tid.

**Vængerne.**

Vi har indgået aftale med Munch om at skifte nogle brækkede fliser og reparere noget asfalt i de to første vænger. De to vænger fik en seddel ud om at arbejdet ville gå i gang, men så blev Munch forsinket og der gik vist vinter i foretagendet. Aftalen er, at de kommer her i foråret og udfører arbejdet. Charlotte er formand i vores vejudvalg, så hun holder dem fast på aftalen.

Vi venter som aftalt med ”den store asfalt-omgang” indtil vi har råd til det. Vi håber stadig på, at vi kan få det koordineret, således at vi får nye fjernvarmerør på samme tid. Det vil betyde en del økonomisk, at vi kan dele udgiften med Fjernvarmeselskabet.

**Aktiviteter.**

Vi har medlemmer i foreningen, der gerne så at der foregik lidt social på Store Klaus.

Det er bestyrelsens holdning, at det ikke er en bestyrelsesopgave at arrangere f.eks. Sct Hans bål, men der sidder også folk i bestyrelsen, som gerne vil være med til at arrangere noget, hvis flere har lyst til at være med til et eller andet. Der er jo kommet flere nye til og det kan være en god måde at lære hinanden at kende på.

**Arbejdsopgaver til bestyrelsen.**

Bestyrelsen opfordrer medlemmerne til at tage emner op, hvis der er et behov for at der bliver sat fokus på et eller andet emne, der kunne være relevant for bestyrelsen.

Dette var min beretning for 2013.

Annemarie Hansen